Povzetek revizijskega poročila
Pravilnost poslovanja Delovnega in socialnega sodišča v Ljubljani

Računsko sodišče je izvedlo revizijo pravilnosti poslovanja **Delovnega in socialnega sodišča v Ljubljani.** Cilj revizije je bil izrek mnenja o pravilnosti poslovanja Delovnega in socialnega sodišča v Ljubljani v letu 2020.

Računsko sodišče je o pravilnosti poslovanja Delovnega in socialnega sodišča v Ljubljani v letu 2020 izreklo **mnenje s pridržkom,** ker je ugotovilo, da je v naslednjih primerih poslovalo v neskladju s predpisi:

* v aktu o sistemizaciji ni razvrstilo delovnih mest po posameznih organizacijskih enotah;
* v aktu o sistemizaciji pri 2 delovnih mestih ni upoštevalo razpona napredovanj za skupno 10 plačnih razredov;
* javno uslužbenko je uvrstilo v višji plačni razred od izhodiščnega plačnega razredain ji izplačaloza najmanj 2.320 EUR previsoko plačo;
* v 2 primerih je izplačalo za skupaj 129 EUR previsok dodatek za delovno dobo;
* obračunalo in izplačalo je previsoke stroške prevoza na delo in z dela v znesku 627 EUR;
* porabilo je 239 EUR za reprezentanco za zaposlene;
* za službeno potovanje ni izdalo naloga za uporabo službenega vozila in je izdalo potni nalog za že predhodno opravljeno službeno pot;
* postopke oddaje naročil za nabavo storitev v vrednosti najmanj 106.916 EUR je izvedlo v nasprotju z Zakonom o javnem naročanju;
* pred plačilom računov ni preverjalo pravnega temelja in višine obveznosti v vrednosti najmanj 6.893 EUR;
* ni vzpostavilo ustreznih notranjih kontrol, ki bi zagotovile spoštovanje pogodbenih določil oziroma ki bi zagotavljale vzpostavitev zakonitega stanja;
* obratovalne stroške je plačevalo v pavšalnih zneskih;
* vse obveznosti sodišča v sistemu MFERAC je evidentiralo z uporabo obrazca finančno ovrednotenega programa (obrazec FOP), kljub temu da nekatere od prevzetih obveznosti ne predstavljajo takšne vrste obveznosti, za katere se predvideva uporaba navedenega obrazca.

Računsko sodišče je Delovnemu in socialnemu sodišču v Ljubljani podalo **priporočila** za izboljšanje poslovanja in zahtevalo **predložitev odzivnega poročila**, v katerem mora Delovno in socialno sodišče v Ljubljani izkazati, da je uskladilo akt o sistemizaciji z veljavno zakonodajo, pričelo z izvajanjem aktivnosti za vzpostavitev zakonitega stanja pri določitvi osnovne plače javne uslužbenke, vzpostavilo zakonito stanje pri izplačilu dodatka na delovno dobo in pričelo z aktivnostmi za sklenitev dogovorov z zaposlenimi o vračilih preveč izplačanih stroškov prevoza na delo in z dela.

Ljubljana, 24. novembra 2021